### Beslutningstema

Det skal besluttes, om der kan gives landzonetilladelse til etablering af en affaldsø på matr. nr. 7000d [adresse], [adresse], beliggende overfor [adresse].

### Sagsfremstilling

[adresse] har søgt landzonetilladelse til etablering af en affaldsø på ejendommen matr. nr. 7000d [adresse], [adresse].

Etablering af affaldsøen er en del af den helhedsplan for affaldshåndteringen i [adresse] området, hvor der skal være i alt ni affaldsøer for at sikre den nødvendige kapacitet. Affaldsøen skal muliggøre det lovmæssige krav om, at der skal være en henteordning for 10 affaldstyper og om, at husstandsnær indsamling i fællesbeholder skal være tilgængelig i rimelig gåafstand mellem husstande og affaldsbeholder.

Affaldsøen vil bestå af fem delvist nedgravede beholdere. De fire af beholderne er på 5 m3 med en diameter på 1,7 m og den sidste beholder er på 3 m3. Dertil kommer en batteristander med en diameter på 0,2 m.

Alle beholderne vil blive beklædt med træbrædder der fastholdes af stålbånd. Beholderne har en højde på 1,3 m over jorden. Batteristanderen har en højde på 1 m.

I forbindelse med affaldsøen etableres en vigeplads på ca. 2 x 15 m.

Affaldsøen bliver etableret overfor [adresse]. Placeringen er valgt, da det er kommunen der ejer matriklen.

Efter § 35 i planloven må der i landzone ikke uden tilladelse fra kommunen foretages udstykning, opføres ny bebyggelse eller ske ændringer i anvendelse af bestående bebyggelse og ubebyggede arealer.

Etablering af en affaldsø kræver en landzonetilladelse.

Affaldsøen etableres på et areal der er registreret som beskyttet hede. Der er den 13. november 2024 meddelt en dispensation efter § 3 i henhold til naturbeskyttelsesloven, og dispensationen er ikke blevet påklaget til klagenævnet.

Affaldsøen placeres inden for kystnærhedszonen som ønskes friholdt for yderligere bebyggelse og anlæg, der ikke er afhængige af placeringen tæt på kysten. Det er vores vurdering, at etablering af affaldsøen ikke vil påvirke kystlandskabet negativt, og det er yderligere vurderet, at affaldssortering har en betydelig samfundsmæssig interesse.

Ligeledes er det vurderet, at affaldsøen indpasses bedst muligt i landskabet, og ikke vil sløre den visuelle sammenhæng af landskabselementerne i området, ligesom spredningsmulighederne for dyre- og plantelivet i området ikke forringes.

Et udkast til en landzonetilladelse til etablering af en affaldsø på ejendommen matr. nr. 7000d [adresse], Ejerlav har været sendt i nabohøring. Der er kommet indsigelser mod placeringen af affaldsøen.

Følgende er vedlagt som bilag:
•    Indsigelser fra naboer.
•    Situationsplan
•    Oversigtskort der viser placeringen af affaldsøen, samt området der er registreret som hede.
•    Et billede af affaldsbeholderne.

### Lovgrundlag

Planloven

### Indstilling Fagchefen for Klima, Plan og Udvikling indstiller,

at der gives landzonetilladelse til etablering af en affaldsø på matr. nr. 7000d [adresse], [adresse], beliggende overfor [adresse].

### Beslutning

Indstillingen godkendt.